<classify> IKIWA ni miaka 46 tangu kutolewa Azimio la Serikali kuhamia Dodoma, jana Rais John Magufuli amezindua Mji wa Serikali na kusema, Na mimi nakuja na hakuna jambo la kunizuia.Mwaka 1973, Serikali ya Awamu ya Kwanza chini ya Baba wa Taifa, Mwalimu Julius Nyerere iliazimia kuhamisha Makao Makuu ya Nchi kuwa Dodoma kutoka Dar es Salaam na utekelezaji wake ungefanyika ndani ya kipindi cha miaka 10 1983 lengo likiwa ni kurahisisha utoaji wa huduma kwa jamii.Julai 2016, Rais Magufuli alitangaza wakati wa Siku ya Mashujaa iliyofanyika kwa mara ya kwanza mjini Dodoma kwamba serikali yake inahamia rasmi Dodoma, na miezi miwili baadaye Waziri Mkuu, Kassim Majaliwa alihamia.Aidha, Makamu wa Rais, Samia Suluhu Hassan naye amekwishahamia mjini humo pamoja na wafanyakazi wa umma zaidi ya 8,000, ambao wengi walikuwa wakifanya kazi katika majengo machache ya serikali na katika taasisi za umma kabla ya mwishoni mwa mwaka jana ujenzi wa ofisi za serikali kuanza.Mji wa Serikali umejengwa katika eneo la Ihumwa katika Kata ya Mitumba, kiasi cha kilometa 17 kutoka katikati ya Jiji la Dodoma, na kuanzia kesho Jumatatu, mawaziri watahamia katika ofisi zao. Awali Rais Magufuli alizindua jengo la ofisi ya Rais lililopo eneo la Ikulu ya Chamwino Dodoma.Uzinduzi uliofanywa kwa Makamu wa Rais Samia Suluhu Hassan na Waziri Mkuu Kassim Majaliwa kuvuta kitambaa kwa kwa pamoja.Akizungumza wakati wa kuzindua Mji wa Serikali ambako zimejengwa ofisi za wizara zote, Rais Magufuli alionesha furaha yake ya kutimiza ndoto ya Baba wa Taifa kwa kutekeleza kwa vitendo uamuzi wa kuhamia Dodoma.Atimiza ndoto ya Nyerere Kama baba ametoa ahadi ya kufanya jambo, hata mjukuu anaweza kuja kuitekeleza. Sasa Baba wa Taifa aliazimia kuhamisha makao makuu ya nchi na sababu za ndani zaidi sizijui, nilichofanya mimi ni kutekeleza bila kujiuliza, alisema Rais Magufuli.Leo nimekuwa mtu mwenye furaha na raha kwa kuona ndoto ya Baba wa Taifa imetimia na hili ni heshima kwa Taifa na pongezi kwa Watanzania.Alisema alikuwa na sababu kuu mbili za kutekeleza Azimio la kuhamia Dodoma; kwanza kutokana na kwamba alikuwa na uwezo wa kulitekeleza baada ya kutimiza ahadi ya kujenga mtandao wa barabara akiwa Waziri wa Ujenzi.Nilisema kabla ya muhula wangu wa kwanza ni lazima serikali ihamie Dodoma, hata mimi nilijipa moyo, kwanza niliona kama niliwaahidi Watanzania kutembelea kwa teksi kutoka Mtwara hadi Mwanza na nikatekeleza, nikaona hata hili naliweza.Pia nilirejea nchi kadhaa zilizohamisha miji mkuu ya nchi zao zikiwamo za Nigeria na Ivory Coast ambao walihama katika kipindi kifupi, niliamini hata sisi tunaweza, na leo nina furaha hili limetimia, alisema Rais Magufuli.Aliwaagiza mawaziri wote kuanzia kesho Jumatatu wawe wamekwisha hamishia ofisi zao kwenye mji huo ambao atakuwa akiutembelea mara kwa mara.Kwa upande wa Ofisi ya Rais, Tawala za Mikoa na Serikali za Mitaa TAMISEMI ambao jengo lao halijakamilika kwa sababu walitaka kujenga ghorofa, ifikapo Jumatatu nao wahamie humo humo, aliagiza.Pia aliwataka Watanzania hususani wananchi wanaoishi Dodoma kutumia fursa ya Makao Makuu ya Serikali kuhamia mkoani humo kwa kuanzisha miradi mbali mbali ya maendeleo.Rais Magufuli pia aliwaahidi wananchi wa Dodoma ambao wanaidai serikali fidia za maeneo yako, kuwa fidia hizo zitalipwa, lakini ni kwa wale tu ambao watakuwa kweli wako kwenye hizo fidia.Aidha, alisema serikali inaendelea kuboresha huduma za afya kwa kupanua huduma za upasuaji kwenye Hospitali ya Benjamin Mkapa, upanuzi wa Hospitali Kuu ya Mkoa wa Dodoma pamoja na ujenzi wa Hospitali ya Uhuru.Alisema Dodoma itakuwa na vituo vya afya 24, miradi ya maji safi na maji taka, umeme, barabara kuu, uwanja wa mpira, bandari kavu, masoko na vituo vya mabasi kutoa huduma kwa wananchi Atoa ajira, apandisha cheo Rais Magufuli ameagiza vijana wa kujitolea kwenye Jeshi la Kujenga Taifa JKT walioshiriki kujenga majengo ya wizara kwenye Mji wa Kiserikali, nyumba za watumishi Ikulu, Dodoma pamoja uzalishaji kwenye Kiwanda cha Mahindi cha JKT Mlale mkoani Ruvuma, waajiriwe kwenye vyombo vya ulinzi na usalama.Pia amempandisha cheo kuwa Brigedia Jenerali, Kanali Charles Mbuge aliyekuwa kiongozi wa ujenzi kwenye operesheni ya ujenzi wa majengo hayo na ukuta unaozunguka migodi ya madini ya Tanzanite katika Mji wa Mirerani wilayani Simanjiro mkoani Manyara.Mmejenga ukuta Mererani badala ya miezi sita, mmetumia miezi mitatu, nimewatuma kwenye korosho na kusomba kurosho zote, mmejenga majengo ya serikali na nyumba za watumishi wa Ikulu, Dodoma na sasa jeshi linajenga nyumba za askari Magereza ili askari Magereza wakakae kwenye nyumba zilizojengwa na jeshi. Jeshi limetoa gawio la shilingi milioni 700 kwa serikali, kitu ambacho hakijawahi kutokea tangu dunia iumbwe.Sasa nasubiri gawio kutoka Polisi na Magereza, alisema Rais Magufuli. Alisema ameamua kumpandisha cheo Kanali Mbuge kuwa Brigedia Jenerali kutokana na utendaji kazi wake ambao hata Mkuu wa Majeshi, Jenerali Venance Mabeyo, anautambua.Nilipomueleza CDF juu ya tabia ya Kanali huyo aliniambia ni mchapakazi na anapaswa kupandishwa cheo. Ndio maana nazungumza hapa kwa kujiamini, kuanzia sasa huyu atakuwa Brigedia Jenerali, alitamka Rais huku Kanali Mbuge ambaye sasa ni Brigedia Jenerali akitembea kwa ukakamavu kwenda kwa rais kumpa mkono wa shukrani.Baadaye alivishwa cheo kipya eneo hilo hilo na Jenerali Mabeyo. Naye Waziri Mkuu, Kassim Majaliwa alieleza kuwa mpango wa serikali kuhamia Dodoma ni utekelezaji wa Ilani ya Chama Cha Mapinduzi CCM. Alisema tangu Rais Magufuli alipotoa tangazo la serikali kuhamia Dodoma, mara moja ofisi ya Waziri Mkuu ilianza utekelezaji.Leo baada ya miaka 46 tangu kutangazwa mpango kuhamia Dodoma serikali yako imeenzi mpango wa Baba wa Taifa, Mwalimu Julius Nyerere kwa kuzindua mji wa kiserikali ambao umekwisha kamilika, alifafanua.Alisema baada ya Baraza la Mawaziri kupitisha uamuzi huo, Rais alitoa Sh bilioni 23 kwa wizara na Ofisi ya Mwanasheria Mkuu kwa ajili ya ujenzi wa majengo ya wizara hizo ambazo kila moja ilipewa Sh bilioni moja.Alisema Desemba mwaka jana, ujenzi ulianza na hadi kufikia Machi mwaka huu, majengo 20 yalikuwa yamekwisha kamilika isipokuwa la Ofisi ya Uchukuzi na Mawasiliano ipo mbioni kukamilika. Alieleza kuwa utekelezaji wa makao makuu ambao awali ilikuwa ndoto sasa ndoto hiyo imekuwa kweli.Alisema Serikali ya Rais Magufuli imekuwa ikitekeleza miradi mikubwa ambayo haikutarajiwa kwa kusambazwa nchi nzima. Tunaendelea kuwa na matumaini makubwa kwa kazi kubwa unayoifanya kama ambavyo unavyosema utawatumikia Watanzania bila kujali, dini, makabilia na maeneo yao.Tangu tumeanza Bunge la Bajeti, wabunge wameshatupitishia mafungu kwenye wizara moja na tunatumaini watatupitishia bajeti za wizara nyingine, alisema.Akizungumzia suala la watumishi kuhamia Dodoma, Majaliwa alisema hadi sasa watumishi 8,883 wameshahamia Dodoma huku mabalozi nao wakiunga mkono kwa baadhi ya taasisi kuhamia. Aliwataka mawaziri baada ya uzinduzi wa majengo hayo, kuanzia leo Jumapili wawe wamekwisha hamia kwenye ofisi zao.Awali, Waziri Mkuu Mstaafu, Mzee John Malecela, alisema kitendo cha kuuzindua Mji wa Serikali mkoani Dodoma kutalifanya jiji hilo kuwa la milele.Ni kweli hupendi sifa, lakini lazima tukupe shukrani zote. Watu wa Dodoma hatutakusahau. Kila siku moyoni mwetu tukitaja Dodoma tunakutaja na Rais Magufuli, alisema Mzee Malecela.Naye Naibu Spika wa Bunge, Dk Tulia Ackson alisema Bunge litaendelea kushirikiana na serikali na wabunge wataendelea kuunga mkono mambo mazuri yanayofanywa na Serikali ya Awamu ya Tano.Alisema serikali iwe tayari kukosolewa Bunge linapotekeleza wajibu wake wa kuisimamia na kuishauri. Aliishukuru serikali kuhamia Dodoma kwani imesaidia upatikanaji haraka kwa watendaji wake pindi Bunge linapowahitaji.Awali, Mkuu wa Mkoa wa Dodoma, Dk Binilith Mahenge, alisema wakazi wa Dodoma wanamshukuru Rais Magufuli kwa utekelezaji wa maamuzi yaliyofanyika mwaka 1973 kuhamishia Makao Makuu ya Nchi Dodoma. Alisema wananchi wa Dodoma wanashuhudia vitendo vya utekelezaji wa uamuzi yaliyotolewa ikiwemo ujenzi wa miundombinu kama vituo vya mabasi, viwanja vya michezo, barabara za mzunguko na masoko.Hukuishia kuweka fedha na utekelezaji wa miradi lakini pia utungwaji sheria ya kuhamishia makao makuu Dodoma, alisisitiza.Aliongeza kuwa ajira zimeongezeka kwani ujenzi wa nyumba za serikali umetoa ajira kwa vijana zaidi ya 200 na uamuzi wake umefanya Dodoma shughuli za kiuchumi, kibiashara na jamii kuongezeka. Akitoa maelezo kuhusu ujenzi wa majengo hayo, Waziri wa Nchi, Ofisi ya Waziri Mkuu, Sera, Bunge, Kazi, Vijana, Ajira na Wenye Ulemavu, Jenista Mhagama, alisema awali kulikuwa na hofu kama serikali ingekuwa na uwezo wa kuhamishia watumishi wote Dodoma.Alisema hadi sasa kwenye mji huo wa kiserikali miundombinu muhimu inapatikana ikiwemo umeme na maji. Mhagama alieleza kuwa Halmashauri ya Jiji la Dodoma pamoja na Mamlaka ya Udhibiti wa Nchi Kavu na Majini SUMATRA, imesharatibu uwepo wa huduma ya usafiri kuelekea kwenye mji huo.Wizara ya Afya pamoja na ile ya Fedha na Mipango imeshatenga shilingi bilioni nne kujenga kituo kikubwa cha afya kwenye mji huo wa kiserikali, alifafanua Jenista  <topic>: kitaifa 